KOMISJONI TEATIS NÕUKOGULE Finantsteave Euroopa Arengufondi kohta /* COM/2012/0386 final */





KOMISJONI TEATIS NÕUKOGULE Finantsteave Euroopa Arengufondi kohta 1. Eessõna Komisjon esitab käesolevas dokumendis vastavalt sisekokkuleppe[1] artikli 7 lõikele 3 ning 10. Euroopa Arengufondi suhtes kohaldatava finantsmääruse[2] artikli 57 lõigetele 3 ja 4 kulukohustuste, maksete ja osamaksude prognoosi 2012. ja 2013. aastaks, võttes arvesse Euroopa Investeerimispanga (EIP) investeerimisrahastut käsitlevaid prognoose. Käesolevas dokumendis määratakse kindlaks Euroopa Arengufondide (8.–10. EAF) vahendite kasutamine 2011. aastal ja esitatakse vahendite kasutamise prognoos 2012.–2014. aastaks. Liikmesriigid maksavad 9. EAFi ja 10. EAFi raames Euroopa Investeerimispanga hallatavate rahastamisvahendite (investeerimisrahastu ja intressitoetused) katteks ette nähtud osamaksud otse Euroopa Investeerimispanka. Komisjonile kantakse üle muude vahendite rahastamiseks ettenähtud osamaksud, kaasa arvatud Euroopa Investeerimispanga hallatavate endiste vahendite katteks (riskikapital ja intressitoetused) ettenähtud osamaksud. 2. Sissejuhatus Komisjon ja EIP on ajakohastanud oma 2012. ja 2013. majandusaasta kulukohustuste ja maksete prognoose iga AKV riigi[3] ja ÜMT[4] kohta. Erilist tähelepanu pöörati maksete prognoosimisele ja seda kahel põhjusel: ühelt poolt selleks, et aidata liikmesriikidel broneerida oma eelarvetes võimalikult täpsed summad, teiselt poolt selleks, et EAFi rahaliste vahendite maht oleks piisav, et hoida ära likviidsusprobleeme. 10. EAFi käsitleva sisekokkuleppe[5] artikli 7 ja finantsmääruse[6] artikli 57 lõike 5 kohaselt ajakohastatakse käesolevas dokumendis esitatud prognoose 2012. aasta oktoobri teatises. Allpool esitatud graafikus antakse ülevaade kulukohustuste ja maksete dünaamikast nii minevikus kui ka nende prognoosidest 2012.–2013. aastaks (komisjon ja EIP). Kulukohustuste ja maksete brutosummad: suundumused aastatel 1998–2013 (miljonites eurodes)[7] 3. Euroopa Arengufondide vahendite kasutamine 2011. aasta 31. detsembri seisuga (kulukohustused, maksed ja finantsteave) 1., 2. ja 3. lisas on esitatud 2011. aasta tegelikud kulukohustused, maksed ja finantsolukord võrreldes 2011. aasta oktoobris esitatud prognoosi[8] ning 2012. ja 2013. aastaks tehtud eelarvestusega. 2011. aasta lõpuks oli 10. EAFi vahenditest kulukohustustega seotud 63 % ning see on kooskõlas eesmärgiga siduda kõik 10. EAFi vahendid kulukohustustega enne 2013. aasta lõppu. 4. Aastate 2012–2014 finantsprognoos[9] Allpool esitatud tabelis esitatakse ajakohastatud andmed, mis põhinevad värskeimatel prognoosidel. 5. Vahendite kasutamise prognoos aastateks 2012 ja 2013 Uued prognoosid on esitatud 1.−3. lisas. Liikmesriikide 2012. aasta osamaksud EAFi otsustas 2011. aasta oktoobris nõukogu,[10] kes nägi komisjonile ette 3 600 miljonit ja EIP-le 280 miljonit eurot. 2012. aasta uued prognoosid kinnitavad EIP vajadust mahus 280 miljonit eurot. Seoses sellega, et 2011. aastal tehti prognoositust vähem makseid ja et 2010. aastast kanti üle märkimisväärse suurusega sularahasaldo, leiab komisjon, et ta võib vähendada oma nõuet õigustatult 2 600 miljoni euroni. Liikmesriikide osamaksude ülemmääraks 2013. aastal pakuti 3 300 miljonit eurot komisjoni ja 250 miljonit eurot EIP puhul[11]. Rõhutada tuleb, et nimetatud arvud on esialgsed ja nendesse tuleb suhtuda reservatsioonidega. Komisjon ja EIP teevad täpsemad prognoosid suve möödudes. Need esitatakse oktoobris avaldatavas teatises. 4. lisa. Liikmesriikide 2012. aasta osamaksud EAFi (eurodes) [1] Sisekokkulepe nõukogus kokku tulnud liikmesriikide valitsuste esindajate vahel ühenduse abi rahastamise kohta mitmeaastase finantsraamistiku (2008–2013) alusel vastavalt AKV-EÜ koostöölepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa (ELT L 247, 9.9.2006, lk 32). [2] Nõukogu määrus (EÜ) nr 215/2008, 18. veebruar 2008, mis käsitleb 10. Euroopa Arengufondi suhtes kohaldatavat finantsmäärust. [3] Aafrika, Kariibi mere ja Vaikse ookeani piirkonna riigid. [4] Ülemeremaad ja -territooriumid. [5] ELT L 247, 9.9.2006, lk 32. [6] Nõukogu määrus (EÜ) nr 215/2008, 18. veebruar 2008, mis käsitleb 10. Euroopa Arengufondi suhtes kohaldatavat finantsmäärust. [7] 2012. ja 2013. aasta kohta on graafikusse kantud prognoositavad summad. [8] KOM(2011) 692 (lõplik), 26.10.2011. [9] Kuna finantsraamistikku 2013. aastale järgnevateks aastateks ei ole kokku lepitud ning kuna see mõjutab eeldatavasti märgatavalt täitmisnäitajaid, esitatakse 2014. aasta summad pro memoria ja 2015. aastaks prognoose ei esitata. [10] Nõukogu 18. novembri 2011. aasta otsus – nõukogu dokument nr 16965/11. [11] Nõukogu 18. novembri 2011. aasta otsus – nõukogu dokument nr 16965/11.